# B. Osobitná časť

### K čl. I

### K bodom 1, 2, 5 a 6

Legislatívna zmena vyplynula z dôvodu zmeny v organizačnej štruktúre fondu, na základe ktorej dochádza k zrušeniu doterajších regionálnych odborov. V rámci organizačnej zmeny dochádza k zriadeniu územných pracovísk fondu.

### K bodu 3

Úprava textu vzhľadom na organizačnú zmenu fondu. Pokiaľ nedôjde k okolnostiam, ktoré by bránili uzatvoriť zmluvu o bezodplatnom prevode vlastníctva konkrétneho pozemku (napr. že podľa územnoplánovacej dokumentácie sa plánuje na pozemku verejnoprospešná stavba), postupuje fond podľa ustanovenia § 35b ods. 5 písm. e) bodu 1 zákona Slovenskej národnej rady č. [330/1991 Zb.](https://www.slov-lex.sk/pravne-predpisy/SK/ZZ/1991/330/)

### K bodu 4

Ustanovujú sa územné celky, ktoré sú podstatné pre dokončovanie neukončenej agendy vydávania náhradných pozemkov podľa § 16 a § 34c ods. 1 zákona č. 229/1991 Zb. a podľa § 6 ods. 2 až 9 a § 8c zákona č. 503/2003 Z. z. Ide o konania o vydaní náhradných pozemkov, ktoré začali a neboli právoplatne dokončené pred 1. marcom 2011; mnohé z týchto konaní nie sú právoplatne dokončené ani dodnes a ide o „živé“ konania. V týchto konaniach sa pozemky vhodné na vydanie ako náhradné vyberali v prvom rade v rámci okresu a v druhom rade v rámci územnej pôsobnosti regionálneho pracoviska fondu. V konaniach začatých od 1. marca 2011 sa však už toto pravidlo neuplatňovalo. Fond však naďalej v územnej štruktúre svojich regionálnych pracovísk fixoval územné rámce dôležité pre výber náhradných pozemkov v konaniach začatých a neskončených pred 1. marcom 2011. Vzhľadom na to, že fond od 1. júna 2021 ruší svoje regionálne pracoviská, je potrebné, aby doterajšie územné celky zodpovedajúce doterajším regionálnym pracoviskám fondu, ktoré boli dôležité pre výber náhradných pozemkov, boli na účely stále prebiehajúcich konaní začatých pred 1. marcom 2011 ustanovené všeobecne záväzným právnym prepisom. Uvedená úprava je v súlade so splnomocňovacími ustanoveniami, t. j. ustanovuje postup fondu pri poskytovaní náhradných pozemkov, čo v sebe zahŕňa aj metódu ich výberu, pre ktorú boli pred 1. marcom 2011 podstatné územné celky spadajúce do pôsobnosti regionálnych pracovísk fondu. Územné celky ustanovené týmto nariadením vlády sa z uvedených dôvodov zhodujú s územnými celkami spadajúcimi do pôsobnosti doterajších regionálnych pracovísk fondu.

Zohľadňuje sa pritom právo fondu zriaďovať si územné organizačné útvary podľa § 34 ods. 1 poslednej vety zákona č. 330/1991 Zb. vo forme a s vecnou pôsobnosťou, ktorú si vo svojej kompetencii určuje fond sám.

### K čl. II

Toto nariadenie nadobúda účinnosť 1. júna 2021 tak, aby nová organizačná štruktúra mohla byť v plnom rozsahu realizovaná k 1 júnu 2021 a aby k uvedenému dňu boli jasne ustanovené územné celky, z ktorých sa vyberajú náhradné pozemky.